**Deltasypressi** (*Glyptostrobus pensilis*) on sypressikasvien heimon deltasypressien sukuun kuuluva havupuulaji. Se on vanhan, jo liitukautisista fossiileista tunnetun sukunsa ainoa nykyisin elävä laji. Suurin osa Kaakkois-Aasian jokisuistoissa kasvavan deltasypressin alkuperäisistä elinalueista on nykyään maanviljelykäytössä, ja laji luokitellaan nykyisin äärimmäisen uhanalaiseksi. Lähimpien elävien sukulaistensa suosypressien (*Taxodium*) tavoin deltasypressi on kausivihanta tai puoliainavihanta havupuu, joka usein pudottaa lehtensä talveksi.

Kuvaus
------

Deltasypressi on keskikokoinen puu. Se kasvaa yleensä 15–30 metriä korkeaksi ja rungon rinnankorkeusläpimitaltaan enintään 1,2 metriä leveäksi. Runko levenee usein huomattavasti alaosastaan tyveä kohti. Oksat haarautuvat rungosta yleensä vaakatasossa. Kaarna on harmahtavan ruskeaa ja halkeilee epäsäännöllisinä suikaleina. Versot ovat eriytyneet pysyviin pitkäversoihin ja talveksi lehtineen variseviin lyhytversoihin.

Lehdet ovat asettuneet kierteisesti. Lyhytversojen lehdet ovat yleensä 8–12 millimetriä pitkiä ja muodoltaan neulasmaisia. Ne kasvavat 1,5–2 millimetrin välein 40–45 asteen kulmassa versoon. Pysyvien pitkäversojen lehdet ovat osin päällekkäisiä, suomumaisia, johteisia ja 1,5–3 millimetriä pitkiä. Deltasypressi on yleensä kausivihanta ja varistaa lehtensä sekä lyhytversonsa talveksi. Lehdet ovat vaaleanvihreitä nuorena ja punaisenruskeita syksyllä ennen varisemistaan.

Puu on yksikotinen ja tuulipölytteinen. Kävyt kasvavat versojen kärjissä. Hedekävyt kasvavat yksivuotisten lyhytversojen kärjissä. Siemenkävyt kasvavat suomulehtisissä pysyvissä oksanhaaroissa. Ne ovat 1,4–2,5 senttimetriä pitkiä ja 0,9–1,5 cm leveitä sekä muodoltaan munanmuotoisia tai päärynämäisiä. Käpysuomut koostuvat kiinnikasvaneesta emisuomusta ja peitinsuomusta. Ne ovat litteitä ja vastapuikeita. Käpysuomujen keskellä on pieni ota. Suomujen kärjissä on 6–10 käyrää kolmiomaista uloketta.

* Rungon kuori halkeilee epäsäännöllisinä suikaleina.Rungon kuori halkeilee epäsäännöllisinä suikaleina.
* Lehtimuoto vaihtelee suomumaisesta neulasmaiseen versosta riippuen.Lehtimuoto vaihtelee suomumaisesta neulasmaiseen versosta riippuen.
* Avautumaton käpy on päärynänmuotoinen.Avautumaton käpy on päärynänmuotoinen.
* Kävyt avautuvat kypsyttyään ennen varisemistaan, toisin kuin suosypresseillä.Kävyt avautuvat kypsyttyään ennen varisemistaan, toisin kuin suosypresseillä.

Levinneisyys
------------

Deltasypressi kasvaa Etelä-Kiinassa, Vietnamissa ja Laosissa. Laji on äärimmäisen uhanalainen, ja suurimman osan jäljellä olevista yksilöistä uskotaan olevan istutettuja. Luonnonvaraisia yksilöitä uskotaan olevan vielä Keski-Vietnamissa Đắk Lắkin maakunnassa sekä Laosissa Bolikhamxain provinssissa. Istutettuna laji on yleinen Etelä-Kiinassa varsinkin Guangdongissa Helmijoen suistossa.

Elinympäristö
-------------

Deltasypressi kasvaa lähinnä jokisuistoissa vetisessä maaperässä. Lajia esiintyy yleensä vain lähellä merenpinnan tasoa. Se viihtyy aurinkoisella paikalla. Istutettuna se kasvaa usein vetisten riisipeltojen laidoilla.

Käyttö
------

Puuta istutetaan usein Kiinassa ja Vietnamissa kosteille alueille, kuten jokien ja riisipeltojen reunoille suojaamaan tuulelta ja ehkäisemään eroosiota. Lajia käytetään myös koristepuuna monilla lämpimänlauhkeilla ja subtrooppisilla alueilla.

Puuaines on arvostettua rakennustöissä, veistossa sekä huonekalujen ja soitinten valmistuksessa. Kaarnasta ja kävyistä saatavia tanniineja käytetään nahan parkitsemiseen ja kankaiden värjäykseen. Juuriston puu on hyvin kevyttä ja siitä valmistetaan korkkia, kohoja ja kellukkeita. Useita kasvin osia on myös perinteisesti käytetty lääkinnässä.

Koska puu on nykyään luonnossa hyvin harvinainen ja koska sitä kasvatetaan lähinnä suojapuuna ja eroosion estämiseksi, puuainesta ei ole nykyään laajalti saatavilla. Puuta saadaan lähinnä luonnostaan kaatuneista puista.

Lähteet
-------

* Christopher J. Earle: Glyptostrobus pensilis *The Gymnosperm Database*.  2011. Viitattu 10.9.2012. (englanniksi)
* Liguo Fu, Yong-fu Yu & Robert R. Mill: Glyptostrobus pensilis *Flora of China*. eFloras.org. Viitattu 10.9.2012. (englanniksi)
* Leonid V. Averyanov, Ke Loc Phan, Tien Hiep Nguyen, Sinh Khang Nguyen, Tien Vinh Nguyen & Thuy Duyen Pham: Preliminary Observation of Native Glyptostrobus pensilis (Taxodiaceae) Stands in Vietnam.  *Taiwania*, 2009, 54. vsk, nro 3, s. 191–212. Artikkelin verkkoversio. Viitattu 10.9.2012.  (englanniksi) (Arkistoitu – Internet Archive)

### Viitteet

1. 1 2 3  *Glyptostrobus pensilis* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2 3 4 5 6 7 8 9 10  Christopher J. Earle: Glyptostrobus pensilis *The Gymnosperm Database*.  2011. Viitattu 8.9.2012. (englanniksi)
3. ↑  ONKI-ontologiapalvelu, Kassu (suomenkieliset nimet) Suomen Biologian Seura Vanamon putkilokasvien nimistötoimikunta. Viitattu 10.9.2012.
4. 1 2 3 4 5 6 7 8 9 10 11 12 13 14  Glyptostrobus pensilis *Flora of China*. eFloras.org. Viitattu 10.9.2012. (englanniksi)
5. 1 2  Preliminary Observation of Native Glyptostrobus pensilis (Taxodiaceae) Stands in Vietnam.  *Taiwania*, 2009, 54. vsk, nro 3, s. 191–212. Artikkelin verkkoversio. Viitattu 10.9.2012.  (englanniksi) (Arkistoitu – Internet Archive)
6. ↑  Glyptostrobus pensilis - (Staunton.)Koch. *Plants for a Future*.  Arkistoitu 3.4.2017. Viitattu 10.9.2012. (englanniksi)

Aiheesta muualla
----------------

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Glyptostrobus pensilis | 
* Wikidata: Q3496220
* Wikispecies: Glyptostrobus pensilis
* ARKive: glyptostrobus-pensilis
* CoL: 3GJ4K
* Conifers.org: Glyptostrobus
* EoL: 1034859
* EPPO: GLPPE
* FNA: 200005395
* FoC: 200005395
* GBIF: 2684155
* GRIN: 17826
* iNaturalist: 135911
* IPNI: 262131-1
* IUCN: 32312
* MoBotPF: 287314
* NCBI: 28978
* Open Tree of Life: 751756
* Plant List: kew-2827859
* POWO: urn:lsid:ipni.org:names:262131-1
* Tropicos: 31300005
* WFO: wfo-0000704724

 |
|  |
| Thuja pensilis | 
* Wikidata: Q17363887
* CoL: 56NTT
* GBIF: 2684157
* GRIN: 36619
* POWO: urn:lsid:ipni.org:names:677206-1
* Tropicos: 9400622

 |

 |